Man in hospitaal ná elektriese skok(Foto: Verskaf) ŉ Man is vroeër vandeesweek inderhaas na ŉ hospitaal geneem nadat hy brandwonde oral aan sy lyf opgedoen het. Die beserings kom nadat hy glo ŉ elektriese skok by ŉ kragstasie gekry het. Russel Meiring, woordvoerder van ER24, sê paramedici is Donderdag om 08:30 na ŉ kragstasie in Kempton Park aan die Oos-Rand ontbied. “Paramedici het ŉ man aangetref wat besig was om deur mense wat kennis van noodhulp dra behandel te word,” sê hy. “Nadat paramedici egter die man se beserings nagegaan het, was dit duidelik dat hy in ŉ kritieke toestand was.” Die man, vermoedelik in sy 30’s, het glo die oggend by ŉ kragstasie gewerk toe hy geskok is. Die grootste gedeelte van sy lyf is met brandwonde bedek. Gevorderde lewensondersteunende ingrypings is op die man toegepas voordat hy per lugambulans na ŉ nabye hospitaal geneem is. Plaaslike owerhede was op die toneel en ondersoek die saak verder.